ธปท.ระบุค่าเงินช่วงนี้ยังผันผวนน้อย
ธปท.ชี้ค่าเงินผันผวนน้อยขึ้นลงไม่เกิน 0.2 บาทต่อวัน เหตุเงินทุนเคลื่อนย้ายเข้าออกช่วงนี้ค่อนข้างสมดุล&nbsp;
4 เม.ย. 2554

ธปท.ชี้ค่าเงินผันผวนน้อยขึ้นลงไม่เกิน 0.2 บาทต่อวัน เหตุเงินทุนเคลื่อนย้ายเข้าออกช่วงนี้ค่อนข้างสมดุล  
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การเคลื่อนไหวค่าเงินบาทในขณะนี้ค่อนข้างเป็นไปใน 2 ทิศทาง คือ มีทั้งอ่อนค่าลง และแข็งค่าขึ้นสลับกันในบางช่วง ด้านเงินทุนเคลื่อนย้ายไหลเข้าออกก็ยังปกติ ไม่มีอะไรพิเศษ 
"ค่าเงินบาทที่ขึ้นๆ ลงๆ ยังไม่มีอะไรผันผวน เงินบาทเคลื่อนไหวแข็งค่า หรืออ่อนค่าประมาณ 20 สตางค์ต่อวัน ถือว่าอยู่ในระดับที่ไม่น่าเป็นห่วง" ผู้ว่าธปท.ระบุ 
ด้านนางผ่องเพ็ญ เรืองวีรยุทธ์ ผู้ช่วยผู้ว่าการ สายตลาดการเงิน ธปท.กล่าวว่า ในช่วงนี้ค่าเงินบาทไม่ค่อยผันผวนมากนัก เนื่องจากเงินทุนที่ไหลเข้า และไหลออกจากประเทศสมดุล โดยต่างชาติขายเงินเหรียญรับบาท ไปชำระค่าหุ้น ส่วนคนไทยซื้อเงินเหรียญสหรัฐไว้สำหรับชำระสินค้านำเข้าและอื่นๆ ทำให้แรงซื้อและขายค่อนข้างสมดุล ขณะเดียวกันเงินที่ไหลเข้ามาลงทุนในตลาดหุ้นและพันธบัตรก็ยังมีเรื่อยๆ เห็นได้จากหุ้นเป็นบวก และตลาดพันธบัตรนักลงทุนต่างชาติก็ยังซื้อสุทธิ 
"แต่เท่าที่ดู การลงทุนในตลาดตราสารหนี้ต่างชาติยังซื้อสุทธิเป็นบวกมาอย่างต่อเนื่อง แต่เป็นการซื้อเพื่อต่ออายุสัญญาเมื่อครบกำหนดชำระคืนเท่านั้น ไม่ได้มีเงินใหม่จำนวนมากเข้ามาซื้อเพิ่มเหมือนปีที่ผ่านมา ทำให้ค่าเงินบาทเคลื่อนไหวในกรอบแคบๆไม่ผันผวนมาก"นางผ่องเพ็ญกล่าว